Jeg er en kvinde på 56 år, der er 170 centimeter høj og vejer 54 kilo. Jeg har tidligere vejet over 100 kilo, men fik ændret livsstil. Motion får jeg ved raske gåture, zumba, step og kondicykel – i alt tre-fire timer dagligt. Jeg har aldrig røget og drikker ikke alkohol. Jeg spiser vitaminpiller, kalk og D-vitamin, men maden halter. Jeg spiser ikke morgenmad, og til frokost får jeg typisk pastasalat, fisk eller rugbrød. Om eftermiddagen får jeg 100-400 gram søde sager og om aftenen en grovbolle med meget smør. Nogle dage spiser jeg udelukkende usundt og i store mængder på grund af en spiseforstyrrelse. Hvor stor risiko har jeg for at blive syg eller dø tidligt, når jeg spiser så usundt?
Den bedste kilde til vitaminer er en sund og varieret kost, men den næstbedste er vitaminpiller. Jeg er glad for, at du har erkendt, at dine spisevaner er usunde og prøver at kompensere med vitamintilskud. Men 54 kilo er ikke meget for en kvinde på 170 centimeter, som træner meget. Dit BMI er 18,6, og grænsen for at blive kategoriseret som undervægtig er et BMI på 18,5. Dit brev fortæller mig, at du har brug for hjælp til din spiseforstyrrelse. Det lyder, som om den styrer dig med op til fire timers daglig motion og dage, hvor du kun spiser usundt. Du skal have hjælp til at genvinde magten over spiseforstyrrelsen, i stedet for at spiseforstyrrelsen har magten over dit liv. Du kan få hjælp flere steder. For eksempel har mange kommuner tilbud til personer med mangeårige spiseforstyrrelser, som ikke går ind under de klassiske kategorier med anoreksi, bulimi og overspisning. Begynd med et besøg hos din egen læge, og så håber jeg, at I sammen finder en god løsning til at hjælpe dig videre, så du genvinder kontrollen over dit liv.